A BIZOTTSÁG HATÁROZATA
(2006. július 28.)
a magas patogenitású madárinfluenza dél-afrikai előfordulásával összefüggő bizonyos védekezési intézkedésekről
(az értesítés a C(2006) 3350. számú dokumentummal történt)
(EGT vonatkozású szöveg)
(2006/532/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésének megszervezésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1), és különösen annak 18. cikke (1) és (6) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2), és különösen annak 22. cikke (1) és (5) bekezdésére,
mivel:
(1)
A madárinfluenza a baromfik és más madarak elhullással és rendellenességekkel járó fertőző vírusos betegsége, mely gyorsan az állat- és a közegészségügyre komoly veszélyt jelentő és a baromfitenyésztés jövedelmezőségét jelentősen csökkentő járványos méreteket ölthet. Fennáll annak veszélye, hogy a kórokozó a nemzetközi kereskedelmen keresztül átterjedhet az élő baromfira és más madarakra vagy az azokból készült termékekre.
(2)
2006. június 29-én Dél-Afrika megerősítette a magas patogenitású madárinfluenzának a Nyugati-Fokföld (Western Cape) tartomány laposmellű futómadarat tenyésztő egyik gazdaságában való kitörését.
(3)
A madárinfluenza említett kitörése során megállapított vírustörzs a H5N2 altípusba tartozik, mely így különbözik a jelenleg Ázsiában, Észak-Afrikában és Európában járványt okozó törzstől. Az eddigi kutatások alapján megállapítható, hogy ez az altípus kevesebb veszélyt jelent a közegészségügyre, mint az Ázsiában jelen lévő, a H5N1 altípusú vírustörzs.
(4)
Az érvényben lévő közösségi jogszabályok értelmében Dél-Afrika számára csak az engedélyezett, hogy élő laposmellű futómadarakat, azok keltetőtojásait, friss húsát, valamint a szóban forgó fajok húsát tartalmazó húskészítményeket és húsipari termékeket exportáljon a Közösségbe.
(5)
A magas patogenitású madárinfluenza Közösségbe való behurcolásának állat-egészségügyi kockázatát figyelembe véve helyénvaló azonnali intézkedésként felfüggeszteni az élő laposmellű futómadarak és e fajok keltetőtojásainak Dél-Afrikából történő behozatalát.
(6)
Ezen kívül helyénvaló felfüggeszteni a laposmellű futómadarak friss húsának, valamint az e fajok húsából készült, illetve húsát tartalmazó húskészítményeknek és húsipari termékeknek Dél-Afrikából a Közösségbe irányuló behozatalát. Tekintettel azonban arra, hogy a betegség június közepén jelent meg az érintett gazdaságokban, bizonyos feltételek mellett helyénvaló eltérést biztosítani a 2006. május 1-je előtt levágott laposmellű futómadarak friss húsa, a húsából készült vagy a húsát tartalmazó húskészítmények és húsipari termékek esetében.
(7)
Dél-Afrika szigorú járványvédelmi intézkedéseket hajtott végre, és olyan további információkat küldött a Bizottságnak a járványügyi helyzetről, melyek igazolják a behozatal felfüggesztésének Dél-Afrika érintett területrészére történő korlátozását.
(8)
Az emberi fogyasztásra szánt húskészítmények harmadik országokból történő behozatalára vonatkozó állat- és közegészségügyi feltételek és bizonyítványminták megállapításáról, valamint a 97/41/EK, a 97/221/EK és a 97/222/EK határozat hatályon kívül helyezéséről szóló, 2005. június 3-i 2005/432/EK bizottsági határozat (3) megállapítja azon harmadik országok jegyzékét, melyekből a tagállamok engedélyezhetik egyes húsipari termékek behozatalát, és meghatározza az egyes állatbetegségek kórokozói inaktiválásához hatékonynak ítélt kezelési eljárásokat. A betegség ilyen termékeken keresztül történő átterjedése veszélyének megelőzése érdekében megfelelő kezelést kell alkalmazni a származási ország egészségügyi helyzetétől és azon fajoktól függően, melyekből a termék származik. Ennélfogva helyénvaló a Dél-Afrikából származó laposmellű futómadarak húsából készült vagy húsát tartalmazó és az említett határozatban előírt megfelelő kezelésnek alávetett húsipari termékek és húskészítmények behozatalának további engedélyezése.
(9)
Amint Dél-Afrika további tájékoztatást ad a magas patogenitású madárinfluenzára vonatkozó járványügyi helyzetről és az ezzel kapcsolatban bevezetett ellenőrző intézkedésekről, felül kell vizsgálni a betegség legutóbbi dél-afrikai kitörésével kapcsolatban közösségi szinten hozott intézkedéseket. Ennek megfelelően ezt a határozatot csak 2006. október 31-ig kell alkalmazni.
(10)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok felfüggesztik Dél-Afrika e határozat mellékletében említett területrészéről származó behozatalt az alábbiakra vonatkozóan:
a)
élő laposmellű futómadarak és laposmellű futómadarak keltetőtojásai;
b)
laposmellű futómadarak friss húsa;
c)
a laposmellű futómadarak húsából készült vagy húsát tartalmazó húsipari termékek és húskészítmények.
2. cikk
(1) Az 1. cikk b) és c) pontjától eltérve a tagállamok engedélyezik a 2006. május 1-je előtt levágott madarakból származó, a szóban forgó pontokban említett friss hús, húsipari termékek és húskészítmények behozatalát.
(2) Az (1) bekezdésben említett hús, húsipari termékek és húskészítmények szállítmányait kísérő állat-egészségügyi bizonyítványnak a következő szöveget kell tartalmaznia:
„Laposmellű futómadár friss húsa/laposmellű futómadár húsából készült vagy húsát tartalmazó húsipari termékek/laposmellű futómadár húsából készült vagy húsát tartalmazó húsipari készítmények (4) melyek a 2006/532/EK bizottsági határozat 2. cikke (1) bekezdésének megfelelően 2006. május 1-je előtt levágott madarakból származnak.
(3) Az 1. cikk c) pontjától eltérve, a tagállamok engedélyezik a laposmellű futómadár húsából készült vagy húsát tartalmazó húsipari termékek és húskészítmények behozatalát, feltéve hogy húst a 2005/432/EK határozat II. melléklete 4. részének B., C. vagy D. pontjában leírt különleges kezelések legalább egyikének alávetették.
3. cikk
A tagállamok az e határozatnak való megfelelés érdekében haladéktalanul meghozzák a szükséges intézkedéseket, és kihirdetik azokat. Erről haladéktalanul tájékoztatják a Bizottságot.
4. cikk
Ezt a határozatot 2006. október 31-ig kell alkalmazni.
5. cikk
Ennek a határozatnak a tagállamok a címzettjei.
Kelt Brüsszelben, 2006. július 28-án.